लखनऊ में मौजूद दिग्विजय सिंह ने आज चुनाव के पहले दौर के दिन टेलीफोन पर इस संवाददाता को बताया कि उत्तर प्रदेश में सेकुलर जमातें पूरी तरह से कांग्रेस के साथ हैं. राज्य की जनता ने साम्प्रदायिक राजनीति के नुकसान को देखा है. अब वह किसी भी साम्प्रदायिक जमात को सत्ता में नहीं आने देगी. इसी वजह से बीजेपी यूपी की लड़ाई से बाहर हो गयी है. बीजेपी की मदद से कई बार मुख्यमंत्री बन चुकी मायावती भी अब जनता के गुस्से का सामना कर रही हैं. उन्होंने आरोप लगाया कि समाजवादी पार्टी भी कई बार आरएसएस और बीजेपी से मदद ले चुकी है. उनका कहना था कि २००३ में मायावती को हटाकर जो सरकार मुलायम सिंह यादव ने बनाई थी उसे बीजेपी का समर्थन मिला हुआ था. उन्होंने आरोप लगाया कि मुलायम सिंह मुसलमानों के दोस्त नहीं हैं. उन्होंने बाबरी मस्जिद के विध्वंस के मामले में सुप्रीम कोर्ट से दिन भर की सज़ा पा चुके कल्याण सिंह को अपने साथ लिया, उनको बुलंदशहर से लोकसभा का चुनाव जीतने में मदद की और अपनी पार्टी के आगरा अधिवेशन में कल्याण सिंह के जिंदाबाद के नारे लगाए. जबकि कल्याण सिंह बाबरी मस्जिद के विध्वंस के केस में अभियुक्त हैं.